На основу Одлуке Општинског већа општине Љубовија о расписивању Јавног позива за доделу бесповратних средстава грађанима за енергетску санацију породичних кућа и станова бр. 06-199/2022-02 од 22.08.2022. године и члана 21. Правилника о суфинансирању мера енергетске санације породичних кућа и станова бр. 06-94/22-02 од 18.04.2022. године („Службени лист општине Љубовија“, бр. 8/2022), општина Љубовија

Расписује

**ЈАВНИ ПОЗИВ**

**за доделу бесповратних средстава грађанима за енергетску санацију породичних кућа и станова на територији општине Љубовија за 2022. годину**

# **I. максимална ВИСИНА СРЕДСТАВА СУФИНАНСИРАЊа:**

1. **заменa спољних прозора и врата и других транспарентних елемената термичког омотача са одговарајућим термичким својствима према негрејаним просторијама, за породичне куће и станове**

Ова мера обухвата и пратећу oпрему за прозоре/врата, као што су окапнице, прозорске даске, ролетне, капци и др, као и пратеће грађевинске радове на демонтажи и правилној монтажи прозора/врата, као што је демонтажа старих прозора/врата и одвоз на депонију, правилна монтажа прозора, обрада око прозорa/врата гипс-картон плочама, глетовање, обрада ивица и кречење око прозора/врата са унутрашње стране зида.

**Удео средства подстицаја износи максимално 50% од вредности укупне инвестиције са ПДВ-ом по појединачној пријави, а максимално 140.000,00 динара са ПДВ-ом.**

Неопходно је да буду испуњени следећи критеријуми енергетске ефикасности:

- Спољна столарија са следећим минималним техничким карактеристикама (U-коефицијент прелаза топлоте):

- U≤ 1,5 W/m2K - за прозоре и балконска врата

- U ≤ 1,6 W/ m2K - за спољна врата

* Подразумевани прозори и врата су ПВЦ, беле боје.

1. **набавка и инсталација котлова на природни гас и/или биомасу (дрвни пелет, брикет, сечка), грејачa простора, или замена постојећег грејача простора (котао или пећ) ефикаснијим, за породичне куће и станове**

**Удео средства подстицаја износи 50% од вредности укупне инвестиције са ПДВ-ом по појединачној пријави, а максимално:**

**- 85.000,00 динара са ПДВ-ом за котлове на гас;**

**- 110.000,00 динара са ПДВ-ом за котлове на биомасу (пелет и сечка).**

Минимални степен корисности котла (грејача простора) на биомасу (дрвни пелет, брикет, сечка) износи 85%;

Минимални степен корисности котла (грејача простора) на природни гас износи 90%;

1. **замена постојеће или уградња нове цевне мреже, грејних тела-радијатора и пратећег прибора, за породичне куће и станове**

**Удео средства подстицаја износи 50% од вредности укупне инвестиције са ПДВ-ом по појединачној пријави, а максимално 120.000,00 динара са ПДВ-ом.**

**За ову меру се може конкурисати само заједно са мером замене постојећег грејача простора (котао или пећ) ефикаснијим из става 2) ове главе**.

Домаћинстава могу да конкуришу на следећи начин:

* само за меру 1);
* само за меру 2);
* заједно за меру 3) и 2).

Двојни објекти различитих власника као и објекти у низу третирају се као засебни објекти.

За меру из тачкe 1. средства се неће одобравати за набавку и уградњу појединачних прозора и врата. Средства се неће одобравати за набавку улазних врата стамбених објеката која нису у директној вези са грејаним простором.

За стамбене објекте са више етажа једног власника, средства се могу користити за замену столарије на једној или свим етажама с тим да замена столарије на свакој од етажа мора бити комплетна.

Власници појединачних етажа у стамбеном објекту подносе појединачне пријаве за замену столарије.

**II КОРИСНИЦИ СРЕДСТАВА**

Kорисници бесповратних средстава су домаћинства са територије општине Љубовија изузев:

1. власника посебних делова стамбено-пословног објеката који не служе за становање;
2. власника стамбених објеката који су у претходне две године после достављања Решења о додели бесповратних средстава за сличне активности одустали од спровођења активности.

**III УСЛОВИ ПРИЈАВЕ НА КОНКУРС**

Право учешћа на јавном позиву имају грађани који испуњавају следеће услове:

1. да је подносилац пријаве:
   1. власник објекта (доказ – решење за порез), или
   2. ако подносилац пријаве није власник, онда да подносилац пријаве има пријаву пребивалишта на адреси објекта за који подноси пријаву, и тада је потребно уз пријаву поднети писану сагласност власника објекта
2. да је објекат настањен - уз пријаву приложити копију рачуна за електричну енергију где се види да је потрошња електричне енергије у објекту у претходном месецу минимално 30 kwh.

Уколико има више од једног власника породичне куће или стана, потребно је доставити сагласност осталих власника приликом пријаве.

**IV НЕПРИХВАТЉИВИ ТРОШКОВИ**

Не прихватају се трошкови радова, набавка материјала и опрема који настану пре првог обиласка комисије за преглед и оцену поднетих захтева за суфинасирање пројеката енергетске ефикасности.

Неприхватљиви трошкови – Трошкови који неће бити финансирани јавним позивом из буџета општине Љубовија су:

1. Трошкови који су у вези са набавком опреме: царински и административни трошкови;
2. Трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита и сл;
3. Рефундација трошкова за већ набављену опрему и извршене услуге (плаћене или испоручене);
4. Набавка опреме коју подносилац захтева за бесповратна средства сам производи или за услуге које подносилац захтева сам извршава;
5. Други трошкове који нису у складу са мерама енергетске санације.

**V ОБАВЕЗНА ДОКУМЕНТАЦИЈА УЗ ПРИЈАВУ НА ЈАВНИ ПОЗИВ**

Пријава коју на јавни позив подносе грађани треба да садржи:

1. потписан и попуњен Пријавни образац **(три примерка – један оригинал и две копије)** за суфинасирање мера енергетске ефикасности (Прилог 1), са попуњеним подацима о мери за коју се конкурише и о стању грађевинских (фасадних) елемената и грејног система објекта;
2. фотокопије личних карата (за личне карте без чипа) или очитане личне карте (личне карте са чипом) за сва физичка лица која живе на адреси породичне куће или стана за које се подноси пријава. За малолетна лица доставити фотокопију или очитану здравствену књижицу;
3. фотокопију рачуна за утрошену електричну енергију за стамбени објекат за који се конкурише за последњи месец, ради доказа да се живи у пријављеном стамбеном објекту;
4. предмер и предрачун/профактура са количином и ценом за опрему са уградњом издати од једног привредног субјекта (извођача радова) са листе директних корисника (привредних субјеката) - (Прилог 2), коју је објавила општина Љубовија а кога грађанин сам изабере са листе;
5. фотокопију решења о утврђивању пореза на имовину;
6. потписана изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања (Прилог 3).

**VI ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ**

Конкурсна документација за Јавни позив може се преузети на интернет страници општине Љубовија [www.ljubovija.rs](http://www.ljubovija.rs), или на писарници Општинске управе општине Љубовија и иста садржи:

1. Комплетан текст Јавног позива;
2. Прилог 1 – Пријавни образац и образац о стању породичних кућа и станова
3. Прилог 2 – Листа привредних субјеката/извођача радова са које грађани бирају једног извођача радова и од којег морају да прибаве предмер и предрачун/профактуру;
4. Прилог 3 - Потписана изјава о сагласности
5. Прилог 4 - Критеријуми за избор пројеката

**VII МЕСТО И РОК ДОСТАВЈЬАЊА ПРИЈАВА**

**Рок за подношење пријава је 21 дан од дана објављивања јавног позива на званичној интернет страници и огласној табли општине Љубовија.**

Попуњени, оверени и одштампани пријавни образац у три примерка (један оригинал и две копије) и пратећа документација достављају се у затвореној коверти са назнаком:

**„ПРИЈАВА ЗА ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА ГРАЂАНИМА ЗА ЕНЕРГЕТСКУ САНАЦИЈУ ПОРОДИЧНИХ КУЋА И СТАНОВА НА ТЕРИТОРИЈИ ОПШТИНЕ ЉУБОВИЈА – НЕ ОТВАРАТИ“**

са пуном адресом пошиљаоца на полеђини коверте.

Пријава се предаје лично на писарници Општинске управе општине Љубовија или поштом на адресу:

Општина Љубовија

Комисија за реализацију мера енергетске санације

Ул. Војводе Мишића 45, 15320 Љубовија

**За све додатне информације и обавештења** у вези Јавног позива можете се обратити **на контакт телефон** 015/561-411 и електронску адресу: Е-mail: darko.vasic@ljubovija.rs.

**Благовременом доставом сматра се пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа. Пријаве послате на било који други начин неће бити узете у разматрање.** Неблаговремене и непотпуне пријаве се неће разматрати и исте ће решењем бити одбачене.

# **VIII КРИТЕРИЈУМИ ЗА ИЗБОР ПРОЈЕКАТА КРАЈЊИХ КОРИСНИКА (ПОРОДИЧНЕ КУЋЕ И СТАНОВИ)**

Критеријуми за избор пројеката су следећи:

1. Постојеће стање у погледу термичке изолације објекта;
2. Постојећи начин грејања;
3. Постојеће карактеристике спољне столарије;
4. К фактор заузетости површине;
5. Коришћење субвенција за енергетску санацију (средства општине/републике)

Детаљни начин бодовања према наведеним критеријумима је дат у Прилогу 4.

**IX ОЦЕЊИВАЊЕ, УТВРЂИВАЊЕ ЛИСТЕ И ИЗБОР КРАЈЊИХ КОРИСНИКА**

Оцењивање и рангирање пројеката домаћинстава врши се у складу са Правилником и применом критеријума из одељка VII Јавног позива.

Комисија за реализацију мера енергетске санације општине Љубовија (у даљем тексту: Комисија) разматра пријаве и у складу са условима из одељка III и утврђује јединствену прелиминарну ранг листу крајњих корисника за све мере енергетске ефикасности из јавног позива на основу бодовања према критеријумима из одељка VII Јавног позива.

Листу из става 2. овог одељка Комисија објављује на огласној табли и званичној интернет страници општине Љубовија.

Подносиоци пријава имају право увида у поднете пријаве и приложену документацију по утврђивању листе из става 2. овог одељка у року од три дана од дана објављивања листе у складу са ставом 3. овог одељка.

На листу из става 2. овог одељка подносиоци пријава имају право приговора Комисији у року од осам дана од дана њеног објављивања. Приговор се у писаној форми подноси на писарници Општинске управе општине Љубовија.

Комисија је дужна да размотри поднете приговоре на листу из става 2. овог одељка као и да донесе одлуку о приговору, која мора бити образложена, у року од 15 дана од дана његовог пријема и на основу донетих одлука донесе ревидирану прелиминарну листу.

На основу листе из става 6. овог одељка Комисија врши теренски обилазак ради увида у стање стамбених објеката са те листе закључно са редним бројем подносиоца пријаве до којег су обезбеђена укупна средства за субвенционисање.

Уколико је Комисија приликом теренског обиласка из става 7. овог одељка утврдила да је подносилац пријаве дао неистините податке у пријави Комисија га елиминише из ревидиране прелиминарне листе и уместо њега спроводи теренски обилазак првог следећег на листи код кога није вршен теренски обилазак.

Приликом теренског обиласка, уз обавезно присуство подносиоца пријаве, комисија сачињава записник у два примерка, при чему један остаје подносиоцу пријаве, а један задржава Комисија. У записнику Комисија потврђује да ли су мере наведене у предмеру и предрачуну који је грађанин поднео приликом пријаве на јавни позив прихватљиве.

На основу записника из става 9. овог одељка комисија сачињава предлог коначне листе крајњих корисника.

Листу из става 10. овог одељка Комисија објављује на огласној табли и званичној интернет страници општине Љубовија.

На листу из става 10. овог одељка подносиоци пријава код којих је извршен теренски обилазак имају право приговора Комисији у року од осам дана од дана објављивања предлога коначне листе крајњих корисника. Приговор се подноси у писаној форми на писарници Општинске управе општине Љубовија.

Комисија је дужна да одлучи по приговорима из става 10. овог одељка у року од 15 дана од дана пријема приговора и након одлучивања по свим приговорима сачини коначну листу крајњих корисника.

Општинско веће општине Љубовија доноси Одлуку о додели бесповратних средстава крајњим корисницима за спровођење мера енергетске санације, на основу чега се закључују уговори.

**X НАЧИН РЕАЛИЗАЦИЈЕ ДОДЕЉЕНИХ СРЕДСТАВА**

Општина Љубовија ће вршити пренос средстава искључиво привредним субјектима - извођачима радова, а не домаћинствима, након што грађанин изврши целокупну уплату извођачу радова и након завршетка реализације мере.

Услов да се пренесу средства извођачу радова је потврда Комисије да су радови изведени како је предвиђено предмером и предрачуном који је грађанин предао када се пријавио за меру као и у складу са записником Комисије приликом првог изласка.

Грађанин мора имати уредну документацију (рачуне и атесте) које ће доставити надлежној комисији.

Општина ће вршити пренос средстава изабраним извођачима радова у складу са закљученим уговором. Грађанин ће сам сносити трошкове изведених радова који буду већи од износа субвенције наведене у одељку I (максималног износа бесповратних средстава општине).

Контролу извршења уговорених обавеза извршиће надлежни органи који су задужени за урбанизам односно заштиту животне средине, у сарадњи са Комисијом.

Уколико грађанин или извођач радова није средства наменски утрошио, или радови нису изведени у складу са предмером и предрачуном који је грађанин поднео приликом пријаве, општина неће уплатити средства додељена јавним позивом.

Уколико из неког разлога грађанин не може да реализује набавку од одабраног извођача радова, има право да изврши набавку од другог извођача радова са листе и да о томе, пре реализације набавке, обавести Комисију и достави јој нову профактуру/предрачун, с тим да износ не може бити већи од одобреног.

Бр: 06-199/2022-02

У Љубовији, дана 23.08.2022. године

**ПРЕДСЕДНИК ОПШТИНСКОГ ВЕЋА**

Милан Јовановић с.р.